Packham hou voet by stuk oor onskuldRob Packham in die hof. (Foto: Courtney Africa/ANA) Rob Packham (58), die sakeman van Constantia wat teregstaan vir die moord op sy vrou, het Woensdag gedurende sy derde dag in die getuiebank in die Kaapse hooggeregshof herhaaldelik die woorde “fiksie”, “fantasie”, “pure toeval” en “bespiegeling” gebruik. Packham het gedurende sy getuienis voet by stuk gehou dat hy nié sy vrou vermoor het nie en het met tye duidelik geïrriteerd gelyk met die staatsaanklaer, Susan Galloway, se vrae aan hom. Packham staan tereg op aanklagte van moord en dwarsboming van die gereg wat met die dood van sy vrou, Gill, in Februarie verlede jaar verband hou. Hy pleit onskuldig. Gill het op 22 Februarie verlede jaar, die dag waarop sy as vermis aangegee is, nie soos gewoonlik omstreeks 07:30 by die werk aangekom nie. Haar liggaam is later in die kattebak van ŉ uitgebrande BMW naby die Dieprivier-treinstasie gekry. Die staat voer aan Rob het haar met ŉ stomp voorwerp oor die kop geslaan en toe die BMW met haar liggaam daarin aan die brand gesteek, in ŉ poging om die polisie se ondersoek in die wiele te ry deur bewyse te vernietig. Twee getuies het Packham ook geïdentifiseer as die man wat in ŉ wit Audi van die moordtoneel af weggery het. Een van die getuies, Thomas Keenan, het vroeër gesê sy vriend, die ander getuie, Lance Govender, het die aand van die moord omstreeks 20:00 by sy huis aangekom. Hulle het sowat ’n uur later ’n rumoer gehoor, maar Keenan was nie seker van die presiese tyd nie. Govender kon egter onthou dat dit omstreeks 21:30 moes wees aangesien hy op ŉ horlosie op die muur gekyk het, het hy aan die hof gesê. Galloway het gesê Packham het sy suster se huis omstreeks 21:17 verlaat en dit sou nie onmoontlik wees om in daardie tyd na die Dieprivier-treinstasie te ry nie. “Jy insinueer dat die voertuig toe reeds gebrand het, so ek moes binne vyf minute soontoe ry, wat onmoontlik is,” het Packham teruggekap. Galloway het gesê selfs as Keenan ’n fout gemaak het om Packham as die bestuurder van die Audi te identifiseer, het hy steeds vir Packham geïdentifiseer as die persoon wat hy op die moordtoneel gesien het. Keenan het Packham tydens ŉ uitkenningsparade uitgewys. Packham glo hy is in dié proses “benadeel” aangesien Keenan reeds foto’s van hom op sosiale media gesien het. Galloway het gesê Keenan het nie net vir Packham uitgeken nie, maar ook gesien hoe hy in sy wit Audi van die toneel wegry en het drie syfers van Packham se registrasienommer gememoriseer. “Dit is fantasie. Dit is ’n absolute toeval… Ek is seker my wit motor is nie die enigste een in Kaapstad nie,” het Packham hierop gesê. Galloway het ook gesê die wielspore wat op die toneel gevind is, kan moontlik die van Packham se Audi-motorbande wees, soos op 23 Februarie deur die polisie afgeneem. Die motorbande was egter vervang toe die polisie die motor in Augustus deursoek het. Packham ontken dat hy die motorbande vervang het. Galloway het ook verwys na bloedspatsels wat in die motorhuis en badkamer van die Packham-woning gekry is. DNS-ontleding daarvan het gewys dit was Gill se bloed in die badkamer, sowel as aan die deurhandvatsel aan die binnekant van Rob se motor. Rob se bloed is onder die wasbak in die badkamer en op ŉ handdoek of badmatjie gekry. Packham het getuig op die Sondag voordat sy verdwyn het, het Gill sakke na die vullisstortingsterrein geneem, nadat sy hom ŉ hele ruk lank gevra het om dit te doen. Gill het sy motor gebruik en volgens Rob het sy haar hand gesny toe sy die sakke opgetel het. “Ek kan net voorstel dat dit daarvan was,” het hy voorheen getuig. Hy kon egter nie vandag die bloeddruppels op ŉ deurkosyn wat na die huis lei, verduidelik nie. Volgens Packham kon Gill moontlik pleisters in die motorhuis gebruik het vir die snyplek en haar hand geskud het wat die bloed op die kompossak verduidelik. Galloway het daarop geantwoord dat daar dus geen rede sou wees vir haar om in die huis in te gaan as die pleisters dan in die motorhuis was nie. “Ek weet nie, wat as sy haar hand geskud het? Ek het geen idee nie,” het Packham gesê. Packham het aan die hof gesê sy vrou kon sneesdoekies in sy motor gebruik het om die bloed af te vee en dit kan verduidelik hoekom haar bloed op die binnekant van die motor se deurhandvatsel gevind is. “Ek bespiegel, nes jy,” het hy aan Galloway gesê. Galloway het aan die hof gesê Packham het op die dag van Gill se dood sy liggaamshouding verander afhangende met wie hy gepraat het. Toe hy met sy suster en dogter gepraat het, het hy gehuil. Toe hy met ’n polisiebeampte by die Wynberg-polisiekantoor praat, het hy ontspanne voorgekom en was hy besig op sy foon. Packham het gesê hy het nie só gevoel nie en was “uiters angstig”. Galloway het ook die waarskynlikheid bevraagteken dat kapers Gill by ŉ vulstasie aangeval het waarna hulle haar in die kattebak ingeboender het en toe die motor aan die brand gesteek het. “Ek dink dit is een moontlikheid,” het Packham aan die hof gesê. Galloway voer aan Packham het sy vrou die vorige aand twee keer met ’n stomp voorwerp geslaan. Hy het homself daarna in ŉ moeilike posisie bevind weens sy buite-egtelike verhouding en sy vrou se ongelukkigheid oor sy ontrouheid. “Jy wou nie help om haar te soek nie, want jy het klaar geweet waar sy was. Jy het geweet waar haar motor was. Jy het in daardie motor naby jou huis rondgery en nadat Gray (’n getuie wat Packham die middag in die BMW sien ry het) jou gesien het, het jy die motor by die Dieprivier-treinstasie gelos en die deure gesluit,” het Galloway gesê. “Jy het probeer om ’n plek te kry om van die bewyse ontslae te raak.” Galloway het gesê hy het later die motor aan die brand gesteek om van bewyse ontslae te raak en gedink almal sou dink sy vrou het net een van die kapingstatistieke geword. “Mnr. Packham, ek gaan aanvoer dat jy jou vrou vermoor het en dat jy die motor aan die brand gesteek het,” het Galloway bygevoeg. Packham het dit ontken. Die verhoor is tot 24 April vir slotbetoë uitgestel.